Emgann takad Busan

Emgann takad Busan (saozneg : Battle of the Pusan Perimeter), brudet e Korea gant an anv Emgann linenn difenn ar stêr Naktong (koreaneg: 낙동강 방어선 전투), a oa bet un emgann meur etre nerzhioù lu Pennrenerezh ar Broadoù Unanet e Korea (ABU) enebet ouzh nerzhioù lu Korea an Norzh. Padet e oa eus ar 4 a viz Eost betek an 18 a viz Gwengolo 1950. Bez e oa bet unan eus ar c'hentañ emgannoù meur e-kerzh Brezel Korea. 140 000 soudard eus an ABU, hag a oa bet bountet warno e tiriad Sukorea hag a oa tost da gouezhañ, a oa bet strollet evit un obererezh diwezhañ e-tal nerzhioù alouber Arme Pobl Korea (APK), gant 98 000 soudard.

Nerzhioù an ABU a oa bet trec'het meur a wech gant reoù alouber an Norzh abaoe ma oa bet tarzhet ar brezel. Rediet e oant bet da dec'hout betek ar pezh a voe anvet "Takad Busan", ul linenn difenn 230 km e gevred Su Korea lec'h ma oa porzh Busan (anvet Pusan en amzer-se). Unvezioù an ABU, an darn vrasañ anezho o vezañ soudarded eus Lu Republik Korea (ROKA), harpet gant Stadunaniz, ha Breizhveuriz, o devoa savet ul lec'h difenn  diwezhañ. Talet o devoa ouzh tagadennoù a-yoc'h gant an APK norzhkorean e-pad c'hwec'h sizhun. Taget e oant bet e trowardroioù kêrioù Taegu, Masan, ha Pohang hag ar stêr Naktong. An argadennoù bras kaset gant an APK ne oant ket deuet a-benn da vountañ pelloc'h nerzhioù lu an ABU, daoust d'an div araokadenn o doa graet e miz Eost hag e miz Gwengolo.

Rummad:Emgannoù Brezel Korea
Rummad:Brezel Korea